Ένα δαιδαλώδες δίκτυο offshore εταιρειών μέσω του οποίου φυγάδευε δεκάδες εκατομμύρια ευρώ, είχε στήσει η ιδιοκτησία του ομίλου Μαρινόπουλου, όπως αποκαλύπτει ο ορκωτός ελεγκτής σε µηνυτήρια αναφορά του στην Εισαγγελία ∆ιαφθοράς.

Συγκεκριμένα, σύμφωνα με ρεπορτάζ της Real, το ποσό των 866 εκατ. ευρώ έστειλε o όµιλος Μαρινόπουλος σε εξωχώριες εταιρείες την τριετία 2012-14.

Στην αναφορά του ο ελεγκτής Παναγιώτης Ντάβος καταγγέλλει ότι τα πραγµατικά περιουσιακά στοιχεία του Μαρινόπουλου είναι υπερδιπλάσια από αυτά που εµφάνισε στην αίτησή του για προστασία από τους πιστωτές ενώπιον του Πολυµελούς Πρωτοδικείου Αθηνών!

Να θυμίσουμε ότι στην εν λόγω αίτηση προστασίας η εταιρεία παρουσίαζε ως περιουσιακά της στοιχεία μόλις 279 εκατ. ευρώ, δηλαδή περίπου τρεις φορές λιγότερα από τα πραγματικά που προκύπτουν από τον έλεγχο του ορκωτού ελεγκτή.

Αυτό βέβαια συνιστά παράβαση του νόµου (άρθρο 100 παράγραφος 2 περί παρουσίασης των προτεινόµενων µέτρων για την αντιµετώπιση της οικονοµικής αδυναµίας), με την Μαρινόπουλος να αποκρύπτει σηµαντικά περιουσιακά στοιχεία, «τα οποία είναι ικανά να καλύψουν εξαιρετικά µεγαλύτερο ποσό υποχρεώσεων των πιστωτών», όπως εύστοχα γράφει στην αναφορά του ο ελεγκτής.

Η χρυσή... εντεκάδα των offshore

Η Μαρινόπουλος είχε στήσει ένα απίστευτα δαιδαλώδες δίκτυο από offshore εταιρείες σε πάνω από έξι ευρωπαϊκές χώρες. Από την Κύπρο και τα Βαλκάνια (Αλβανία, Σκόπια και Βουλγαρία), µέχρι κοντά στις... Βρυξέλλες, το κέντρο της ΕΕ, καθώς στο «παιχνίδια» αξιοποιήθηκαν η Ολλανδία και το Λουξεµβούργο. Τα στοιχεία αποτυπώνονται µε τον πλέον επίσηµο τρόπο στις οικονοµικές καταστάσεις της Μαρινόπουλος Α.Ε., που υπογράφονται από τον ίδιο τον Λεωνίδα Μαρινόπουλο και τα διευθυντικά του στελέχη...

Σύμφωνα με τα έγγραφα αυτά, τουλάχιστον για τις χρήσεις 2012, 2013, 2014 τα µετρητά που έµπαιναν στα ταµεία των καταστηµάτων του οµίλου στην Ελλάδα διοχετεύονται σε όλη την Ευρώπη, µε αλλεπάλληλες συµβάσεις δανείων µεταξύ εταιρειών δικών του συµφερόντων και αγοραπωλησίες µετοχών.

Κορµός του δικτύου αυτού ήταν η Marinopoulos Holding SARL, που είχε έδρα τον φορολογικό παράδεισο του Λουξεµβούργου και στήθηκε τα τελευταία χρόνια. Γύρω από αυτή την εταιρεία είχε στηθεί ένας «χορός» εκατοµµυρίων, που πηγαινοέρχονταν στις εταιρείες παράλληλα µε τις διαδοχικές αυξήσεις µετοχικού κεφαλαίου και τον τραπεζικό δανεισµό.

Σύµφωνα µε τις επίσηµες οικονοµικές καταστάσεις της Μαρινόπουλος Α.Ε., οι έντεκα εταιρείες που είχαν συσταθεί ήταν: Στην Κύπρο η Marinopoulos Bros LTD, η Marinopoulos Holding, η Chris Cash & Carry LTD και η Guedo Holding LTD, στη Βουλγαρία η CMB Bulgaria EAD και η Stirling Properties, στην Αλβανία η CMB Albania SHPK, στα Σκόπια η CMB Skopje DOOEL, αλλά και στην Ολλανδία η CM Balkans BV, η Carrefour Nederland BV και η Southmed Investment LTD.

«Χάρισε» και 54 εκατ. δανεικά!

Ειδική μνεία πρέπει να γίνει στην εταιρεία Southmed Investments Limited, αφού, όπως φαίνεται, αρχικά της δανείζει το ποσό των 104 εκατοµµυρίων ευρώ και στη συνέχεια της χαρίζει τα µισά. Συγκεκριµένα, όπως αναφέρεται στις οικονοµικές καταστάσεις της Μαρινόπουλος Α.Ε., «κατά τη διάρκεια της χρήσης 2014, η εταιρεία προχώρησε σε αποαναγνώριση δανειακών υποχρεώσεων ποσού 54 εκατ. προς την εταιρεία Southmed Investment Limited κατόπιν σχετικής συµφωνίας των δύο µερών, που αναµένεται να οριστικοποιηθεί συµβατικά εντός του δεύτερου εξαµήνου του 2015.

Πιο συγκεκριµένα, η εν λόγω αποαναγνώριση αφορά σε οµολογιακά δάνεια της εταιρείας προς τη Southmed συνολικού ποσού 104 εκατ. ευρώ, ενώ το ποσό της αποαναγνώρισης αφορά το 50% της δανειακής υποχρέωσης κατά την ηµεροµηνία σύναψης της συµφωνίας των δύο µερών». Η εταιρεία Southmed Investment Ltd είναι συµφερόντων του ίδιου του Μαρινόπουλου, αφού, όπως προκύπτει από την έκθεση του ∆ιοικητικού Συµβουλίου της Μαρινόπουλος Ανώνυµη Εταιρεία Γενικού Εµπορίου για τη χρήση του 2012, «οι µέτοχοι του Group Carrefour (Carrefour SA, Carrefour Nederland, Southmed Investment) µεταβίβασαν το σύνολο των µετοχών τους στην εταιρεία Marinopoulos Holding Sarl µε αξία µεταβίβασης 1 ευρώ».

ΣΧΕΤΙΚΟ ΘΕΜΑ:

Ακόμα και στο... Άγιο Όρος χρωστάει η Μαρινόπουλος!